Коми Республика да Польша кöсйöны бурджыка ёртасьны

Талун Коми Республикаса Юралысь Вячеслав Гайзер аддзысьлiс Санкт-Петербургын Польша Республикаса Медыджыд Консул Петр Марциняккöд. Кыкнанныс сёрнитчисны öтлаын водзö уджавны промышленнöй проектъяс кузя, а сiдзжö сöвмöдны культура йитöдъяс.

Петр Марциняккöд сёрнитiгöн Вячеслав Гайзер тöдöмöн шуис, мый матысса кадö Коми Республикаын водзö кутасны збыльмöдны öтувъя промышленнöй проектъяс.

«Медводз тöд вылын кута Кулöмдiн районын вöр переработайтöм кузя ЦентроВудКом проект. Неважöнся аддзысьлiгöн польшаса уджъёртъяс эскöдiсны миянöс, мый 2013 воын эштöдасны производстволысь медводдза öчередь. Нимкодь, мый миян öтувъя удж заводитчö татшöм бур юöрсянь. Тайö проектыс, ме серти, петкöдлö миянлысь йитöдъяссö», – пасйис В.Гайзер.

Медыдждыд Консул ошкис Коми Республикаса Юралысьöс: «Миянлы тайö абу сöмын асшöр бизнес субъектлöн экономическöй проект, но и Россияса бизнесын Польшаöс петкöдлысьяслöн медся ыджыд инвестицияяс пиысь öти. Та вöсна тайö нöшта и страналöн бур нимыс, мый ми вылын кутам».

П.Марциняк торйöн аттьöалiс В.Гайзерöс войтырсикас йитöдъяс сöвмöдöмысь да Ухтаын «Полония» польскöй национально-культурнöй автономиялы отсöг сетöмысь. «Землякъяскöд йитöд кутöмыс, кодъяс олöны странаысь бокын, миянлы зэв колана. И ме зэв нимкодьпырысь кöсъя пасйыны, мый Коми Республикаын тайö уджсö нуöдöны зэв бура, эскöй, меным эм мыйкöд öткодявны», – висьталiс Медыджыд К,онсул да корис Коми Республикаса творческöй котыръясöс участвуйтны Польшаын мероприятиеясын.

«Чайта, мый эм та вылö позянлун, – пасйис Вячеслав Гайзер. – Коми Республикалöн эм мыйöн чуймöдны миянлысь ёртъясöс. Сы бöрын, кыдзи Сыктывкарын да Ухтаын зэв бура мунiсны миян республикалы 90 во тырöмлы сиöм «Польскöй культуракöд арся аддзысьлöмъяс», ме гöгöрвоа, воча волысьöм нöшта на зумыдмöдас миян республикаяс костын йитöдъяссö».